b'\n_START_ARTICLE_\nLa Porra (revista)\n_START_SECTION_\nHist\xc3\xb2ria\n_START_PARAGRAPH_\nAl n\xc3\xbamero 1, i \xc3\xbanic, sortit el primer de febrer de 1923, es presenta com una revista no nom\xc3\xa9s humor\xc3\xadstica, sin\xc3\xb3 tamb\xc3\xa9 pol\xc3\xadtica: "Sortim en mig d\'aquest poble, fang brut\xc3\xadcia i taca d\'aquesta terra nostra. Estem cansats d\'aquesta brega i pol\xc3\xadtica que domina. Els que\'s diuen nacionalistes viuen venuts a qualsevol preu i segueixen fent la grandesa de les seves cases de comer\xc3\xa7 anunciant en llengua estrangera. Els que s\'anomenen republicans viuen amb l\'oblit d\'una uni\xc3\xb3 incerta i desvergonyida! No\'ns compraran a cap preu. Sortim a donar [...] porrades a tothom. Hem de vindre a vindicar el sentit de la dignitat i la ciutadania massa prostitu\xc3\xafda, Sentim la inquietud i la rebeldia i no ens conformem amb la marca dels anyells i estem cansats de "Seny i toler\xc3\xa0ncia". Prou seny; m\xc3\xa9s acci\xc3\xb3, acci\xc3\xb3 i dignitat, que se\'ns han passejat massa, des de les tribunes pol\xc3\xadtiques, amb la bandera nostra"_NEWLINE_La Porra, en tots els articles d\'aquest n\xc3\xbamero, traspua un nacionalisme radical. Es desmarca de vinculacions amb cap partit pol\xc3\xadtic local, i critica durament al Foment Nacionalista Republic\xc3\xa0, retraient-li la poca valentia davant dels lerrouxistes. Els atacs personalitzats es dirigien b\xc3\xa0sicament als membres de la Lliga, que mantenien actituds contradict\xc3\xb2ries amb all\xc3\xb2 que predicaven. Per exemple, a la p\xc3\xa0gina 2 parla de Josep Sabater, important comerciant local: "El senyor Sabater, al qual hem sentit en termes estridents en diades de la llengua catalana, fa tot el comer\xc3\xa7 en castell\xc3\xa0, tan sols exporta "Productos de Espa\xc3\xb1a" amb els nous mercats amb la "roja y gualda". Vaja! \xc3\xa9s un farsant! i un "perfecto" regionalista"._NEWLINE_El director era Carles Torrell Badia i els redactors de quasi tot el n\xc3\xbamero van ser Miquel Serra i P\xc3\xa0mies i Salvador Torrell i Eul\xc3\xa0lia. Tenia 4 p\xc3\xa0gines de 32 X 22 cm, s\'imprimia a la Impremta de J. Vila Sugranyes i valia 10 c\xc3\xa8ntims.'